Folketing
2004-05-18

Det skinner jo igennem det, hr. Jens Kirk siger, at udviklingen er noget, man ikke kan gøre noget ved. Udviklingen er noget, der sådan bare kører af sig selv. Og når udviklingen kører, så skal man bare indrette lovgivningen efter det. Der ser jeg altså helt anderledes og modsat på det. Vi mener faktisk tværtimod i SF, at vi som politikere er sat i verden for at styre udviklingen. Vi skal sikre, at udviklingen går den rigtige vej, og vi ser altså ikke noget naturstridigt i, at det skulle være sådan, at vi søger at styre samfundet hen mod et bestemt mål. Det er faktisk det, vi synes at vi er her for som politikere.